《置酒半山亭得秋字》
元代·麻革

怀抱久不写，兀坐如絷囚。永怀西山胜，浩荡成兹游。

岩壑互窈西，丛萝郁深幽。飞烟入虚无，长风跨昆丘。

楚甸散林莽，商颜亦绸缪。雷雨天地空，景气入夜浮。

况当节律变，万物飒以秋。云来白日惨，天澹清江流。

西望渺关河，沈沈生暮愁。兰苕暗幽谷，芰荷老芳洲。

一笑举酒觞，浩歌聊自酬。幽赏兴未极，慨叹心悠悠。

世事苍茫外，寒沙明白鸥。

作者简介：临晋人，字信之。隐内乡山中，日以作诗为业，教授以终。人称贻溪先生。有《贻溪集》。